KanizsaTV - Híreink - Már javában zajlik a szarvasbőgés
kezdőlap / hírek / Már javában zajlik a szarvasbőgés
2019. szeptember 11. szerda 16:42
Fokozott figyelemmel kell közlekedni az utakon ebben az időszakban.
Már javában zajlik a szarvasbőgés. Az augusztus végétől október elejéig tartó nász időszakában a Zalaerdő Zrt. üzemi vadászterületein 16 és reggel nyolc óra között intenzív szarvasvadászat folyik. A társaság munkatársai mindenkitől azt kérik, a kirándulások, túrák szervezésekor ezt vegyék figyelembe. A szerelembe esett gímszarvasok sokkal óvatlanabbak és többet is mozognak, ezért az autósok is fokozott figyelemmel vezessenek. A gépjármű vaddal való ütközése esetén pedig azonnal értesíteni kell a rendőrséget, valamint az illetékes vadásztársaságot. – Szarvaspárzáskor a gímszarvasbika több tarvadat tart maga körül és váltja a helyét. Ha valaki avval szembesül, hogy az út szélén szarvasszempár világít este, akkor először is csökkentse a sebességét, majd álljon meg. Várja meg, amíg átvonul a szarvascsapat és csak utána menjen tovább. A megriadt vad nincs tekintettel az autóra és ez okozza a legtöbbször a kellemetlenséget – mondta el Pál Tamás a Zalaerdő Zrt. vadászati felügyelője.